Helsinki haluaa ostaa viestintää sillalle 1,2 miljoonalla – "En voi käsittää"

Kruunusillat havainnekuvassa. Aiemmin siltojen takia on suunniteltu muun muassa 800 000 euron arvoisia keinoluotoja pesäpaikoiksi linnuille. Hankkeesta luovuttiin. WSP Finland Oy

Kaisa Paastela

Kaupunginhallitus käsittelee tänään esitystä, jonka mukaan Laajasalon Kruunusiltahankkeelle ostettaisiin viestintäpalveluita 1,2 miljoonalla eurolla.

Kokoomuksen valtuustoryhmän puheenjohtaja Lasse Männistöpäivittelee asiaa Facebookissa, jossa myös kertoo pyytävänsä asian pöydälle.

–Kaupunginhallitukselle esitetään, että Helsinki hankkisi sillalle viestintäpalveluita 1,2 miljoonalla eurolla. Siis sillalle! Minä en ihan oikeasti esityksen perusteella hahmota, miksi olisi veronmaksajien rahojen tehokasta ja perusteltua käyttöä hankkia 20 henkilötyövuotta viestintäpalveluita siltahanketta varten, Männistö kummeksuu.

Rakennusvirastolla ei oman ilmoituksensa mukaan riitä resurssit toteuttamaan näin mittavan ja pitkäkestoisen hankkeen viestintää.

Laajasalon ja kantakaupungin välisen raitiotie- ja kevyen liikenteen siltayhteyden rakentaminen on tarkoitus aloittaa vuonna 2018. Lopullinen päätös rakentamisesta kuitenkin puuttuu.

–Erikoista on myös se, että tätä (viestintä)palvelua ollaan kilpailuttamassa jo ennen kuin koko sillasta on tehty kaupungin toimesta toteuttamispäätöstä, Männistö toteaa.

–Siinä kilpailutetaan raami, joka ei vielä velvoita hankkimaan mitään, tuo 1,2 on vain maksimiraja, vastaa vihreiden kaupunginvaltuutettu Otso Kivekäs Männistölle.

–Minä en voi käsittää, miksi siltaa pitää mainostaa, tyytyy Männistö kuittamaan ja jatkaa, että jos silta ei mainostamatta löydä käyttäjiään,sen tarve voidaan varmaankin arvioida uudelleen.

Hankkeen kokonaiskustannuksissa 1,2 miljoonan viestintäbudjetti on kuitenkin pisara meressä. Laajasalon siltayhteyden arvioitu hintalappuon yli 200 miljoonaa euroa.